CEHIA - REPERE POLITICE CONTEMPORANE

CUPRINS

 

	Scurt istoric

	A. Evoluţia ţării de la înfiinţare

	B. Situaţia după 1989 

	Parlamentul Republicii Cehia 

	Criza economică şi politică

	Concluzii cu privire la situaţia care a provocat criza 

	Alegerile din 19-20 iunie 1998 

	Partide, platforme electorale(programe) şi personalităţi politice 

	Noul guvern minoritar de stânga


 

 SCURT ISTORIC

 

A. Evoluţia ţării de la înfiinţare

Republica Cehia este o ţară central-europeană cu suprafaţa de 78.864 kmp. Ea cuprinde în principal provinciile Boemia şi Moravia, cea din urmă având în componenţa sa şi părţi ale regiunii istorice Silezia. Populaţia republicii depăşeşte 10 milioane locuitori, dintre care 81,2% sunt cehi boemieni. Alături de aceştia trăiesc slovaci (3,1%), silezieni şi un număr redus de alte minorităţi. Conform unei statistici din 1994, 40% din totalul populaţiei şi-au declarat confesiunea romano-catolică, 15% protestantă (husită), iar 30% din locuitori sunt atei. Capitala ţării, Praga, situată în centrul Boemiei, are peste 1.200.000 locuitori.

Începând cu secolul XI, Regatul Boemiei a făcut parte din Sfântul Imperiu Roman de origine germană, iar în 1526 nobilii cehi l-au adus pe tronul ţării pe arhiducele Ferdinand de Habsburg.

La începutul secolului al XV-lea, Ian Hus, întemeietorul mişcării religioase reformiste din Praga, a încercat, fără succes, să scoată regatul de sub dominaţia austriacă.

Pe 28 octombrie 1918, în urma Acordului de la Pittsburg ce avusese loc în mai acelaşi an, a fost proclamat statul cehoslovac, ulterior recunscut pe plan internaţional prin Tratatul de la Versailles (28 iunie 1918), iar Tomas Masaryk a fost ales preşedintele acestuia. Boemia, Moravia şi Slovacia au mai format o singură entitate politică în anul 830, odată cu înfiinţarea Marelui Imperiu al Moraviei, dar acesta nu a dăinuit decât 70 de ani.

In 1935, Masaryk demisionează, fiind urmat la preşedinţie de Edvard Beneš. La Conferinţa de la München, din septembrie 1938, Anglia, Franţa, Italia şi Germania au semnat un acord, prin care s-a permis celei din urmă să ocupe regiunea sudetă a Cehoslovaciei. In urma acestui fapt, Edvard Beneš îşi dă demisia şi părăseşte ţara. În martie 1939, Hitler ocupă Boemia şi Moravia, declarându-le Protectorat german, iar Slovacia este proclamată stat separat, sub o conducere profascistă.

În mai 1945, după întoarcerea lui Beneš din exil, trupele sovietice ocupă Praga, iar în 1948 comuniştii acaparează întreaga putere. Este adoptată o nouă constituţie (mai 1948) care proclamă Republica Cehoslovacia drept o “democraţie populară”. Beneš refuză să semneze constituţia şi îşi dă demisia. Au loc alegeri la care participă doar Partidul Comunist.

În 1953 este ales Antonin Novotnў în funcţia de prim-secretar al Partidului Comunist Cehoslovac (PCC), iar în 1957 acesta se declară preşedinte al republicii, înlocuindu-l în funcţia respectivă-pe Antonin Zapotocky.

In iulie 1960 se votează o altă constituţie care consfinţeşte statutul Republicii Socialiste Cehoslovace.

În 1963, primul ministru, Josef Lenart, lansează Noul Model Economic (reformist). Tot în această perioadă au fost reabilitaţi şi comuniştii judecaţi în procesele-spectacol de epurare după model stalinist din 1952, în frunte cu Rudolf Slansky.

In octombrie 1967, poliţia a reprimat mişcările studenţeşti care se încadrau în valul protestar european de la sfârşitul anilor 60. Pe 5 ianuarie 1968, Antonin Novotnў a fost forюat sг demisioneze, fiind оnlocuit de Alexander Dubcek, liderul Partidului Comunist din Slovacia. Comitetul Central al PCC adoptă un “Program de acţiune” care propune o serie de reforme economice şi sociale. Este abolită cenzura presei, iar aceasta începe să atace pe faţă ocupaţia sovietică. În condiţiile date, URSS convoacă o serie de conferinţe ale partidelor comuniste din ţările Pactului de la Varşovia (cu excepţia Partidului Comunist Român, care a refuzat să participe la o intervenţie armată). La Bratislava (3 august 1968) s-a hotărât reprimarea procesului de reformare a comunismului din Cehoslovacia numit şi "Primăvara de la Praga".

În raportul întocmit de Comitetul Politic al P.C.Ungar, cu privire la întrunirea partidelor comuniste din ţările convocate în 8 mai 1968, se consemnează că Dubcek “este cu siguranţă un om slab, naiv, neexperimentat”, conform părerii conducerii sovietice.

Trupele Pactului de la Varşovia, cu excepţia României, invadează Cehoslovacia, iar Dubcek, împreună cu alţi lideri cehoslovaci, sunt duşi la Moscova.

In 1969 este ales Gustav Husak în funcţia de prim-secretar al PCC şi se instituie sistemul federal de guvernare. În 1975 Husak devine şi preşedinte al Republicii.

La 1 ianuarie 1977, un grup de disidenţi, printre care şi dramaturgul Vaclav Havel, publică manifestul “Carta 77”, în care se cere încetarea abuzurilor comise asupra drepturilor politice şi cetăţeneşti.

În decembrie 1987, Milos Jakeš îl înlocuieşte pe Husak la conducerea PCC. Începând cu august 1988, la Praga au loc ample demonstraţii de protest împotriva invaziei sovietice din 1968, acestea repetându-se şi în vara următoare.

În ianuarie 1989, Vaclav Havel şi alţi 13 disidenţi sunt arestaţi, ceea ce iscă proteste internaţionale şi declaraţii de susţinere a acestora.

Mişcările protestatare se amplifică în octombrie, iar în noiembrie 1989 ia naştere Formu-ul Civic, în componenţa căruia intră o serie de organizaţii necomuniste, ca şi un număr de cca. 300 opozanţi ai regimului. In Slovacia se înfiinţează un echivalent politic, numit Populaţia Împotriva Violenţei (PIV). Mulţi dintre fondatorii celor două organizaţii se regăsesc astăzi în cadrul clasei politice cehe şi slovace.

Primul ministru, Ladislau Adamec, numit în toamna lui 1989, încearcă să discute cu reprezentanţii Forum-ului Civic, dar nu se ajunge la un acord, şi, pe 24 noiembrie, Milos Jakeš şi alţi membri marcanţi ai PCC din Prezidiul Comitetului Central, îşi dau demisia, urmaţi, la 4 decembrie, şi de Adamec.

Alexander Dubcek se întoarce în ţară şi vorbeşte mulţimilor adunate în Piaţa Wenceslas.

Pe 24 noiembrie, Forum-ul Civic devine organizaţie recunoscută oficial, iar Adunarea Federală desfiinţează monopolul partidului unic. Aceasta este ceea ce s-a numit ulterior “Revoluţia de catifea” din Cehoslovacia.

 

 Situaţia după 1989

Pe 10 decembrie 1989, noul prim-ministru, Marian Calfa, anunţă formarea unui guvern federal compus în majoritate din membri necomunişti. Gustav Husak demisionează din funcţia de preşedinte. Alexander Dubcek este ales preşedintele Adunării Federale, iar aceasta îl alege pe Vaclav Havel preşedinte al Republicii (28-29 decembrie).

La 1 februarie 1990 este desfiinţată Securitatea statului. Tot în februarie se dezmembrează şi Frontul Naţional, organizaţie politică de sorginte comunistă. În martie, Adunarea Federală votează legi noi, prin care se garantează libertatea de asociere şi libertatea presei, precum şi redarea cetăţeniei celor exilaţi sub vechiul regim.

În iunie 1990 au loc primele alegeri libere. Forum-ul Civic, în Boemia şi Moravia şi Populaţia Împotriva Violenţei în Slovacia câştigă majoritatea absolută. Se formează o coaliţie cu participarea tuturor partidelor, cu excepţia celui comunist. Pe 5 iulie, Vaclav Havel este ales preşedinte al ţării, pentru o perioadă de tranziţie de doi ani.

Pe 23 februarie, Forum-ul Civic se desfiinţează, membrii acestuia formând două partide politice, respectiv Partidul Civic Democratic (de orientare conservatoare) şi Mişcarea Civică (liberală). În aceeaşi perioadă a fost votată legislaţia care a permis privatizarea întreprinderilor de stat.

În martie 1990 are loc în Moravia o amplă demonstraţie prin care se cere statut de autonomie pentru această regiune. De asemenea, populaţia Slovaciei, prin manifestaţii şi proteste, cere desprinderea din federaţie şi constituirea sa într-un stat independent. Preşedintele Havel a fost atacat pe străzi, în Bratislava, cu prilejul vizitei făcute acolo. Pe 18 iulie, Adunarea Federală aprobă organizarea unui referendum asupra viitoarei organizări a statului.

La alegerile federale şi naţionale din 5-6 iunie 1992, Mişcarea pentru o Slovacie Democrată (MSD – separatistă), a ieşit pe locul doi, după Partidul Civic Democratic condus de Vaclav Klaus. Succesorii fostului Partid Comunist, Blocul de Stânga (în provinciile cehe) şi Partidul Stângii Democrate (în Slovacia) s-au situat pe locurile 3 şi 4. În Adunarea Federală, alegerile prezidenţiale au fost blocate de MSD şi Partidul Naţional Slovac. Vaclav Havel a fost nevoit să demisioneze. Pe 25 noiembrie, Adunarea Federală votează separarea Slovaciei de Cehia, cu intrare în vigoare de la 1 ianuarie 1993. Pe 26 ianuarie, Adunarea îl realege pe Vaclav Havel preşedinte al Republicii Cehia.

În iunie 1993, Parlamentul votează înfiinţarea Curţii Constituţionale şi a Curţii de Conturi. Tot atunci, Congresul Partidului Comunist din Boemia şi Moravia se delimitează de ideile staliniste şi înfiinţează un nou partid de stânga, Partidul Stângii Democrate.

În septembrie 1993 este lansată o a doua rundă de privatizare.

În 1994 au loc alegeri şi ia fiinţă Senatul Republicii Cehe, în care sistemul de vot este uninominal, cu un candidat unic în circumscripţii. Partidul Civic Democratic guvernează singur, fiind larg susţinut de forţele de dreapta din Parlament.

În 1996 se declanşează criza economică. In urma alegerilor, Partidul Civic Democratic nu mai poate guverna singur şi este silit să încheie o alianţă cu celelalte două partide de dreapta prezente în Parlament. Pe fundalul adâncirii crizei economice se conturează criza politică, ce izbucneşte în toamna anului 1997, aparent declanşată de un scandal financiar de proporţii în care este implicată conducerea Partidului Civic Democratic. Coaliţia se destramă şi sunt hotărâte alegeri anticipate pentru vara anului 1998.

  

PARLAMENTUL REPUBLICII CEHIA

  

Constituţia cehă, adoptată în 16 decembrie 1992, prevede un Parlament bicameral compus din Adunarea Reprezentanţilor (Camera inferioară) şi Senat (cf.art.15, al.2). Votul este secret, egal şi direct, iar dreptul de vot se acordă cetăţenilor care au împlinit vârsta de 18 ani. Pentru deputaţi se cere vârsta minimă de 21 ani, iar pentru senatori de 40 ani. Adunarea este continuatoarea fostului Consiliu Naţional Ceh. Desi art.106 cerea ca Adunarea să treacă de urgenţă la crearea Senatului, văzut ca for de protecţie al minorităţilor, totuşi au trecut doi ani până când acesta s-a înfiinşat, ceea ce a dus la comentarii acide din partea presei. Partidul Social-Democrat a criticat bicameralismul, datorită dimensiunilor relativ mici ale ţării şi omogenităţii populaţiei. Un argument în favoarea existenţei Senatului a fost acela că al doilea for legislativ va asigura continuitatea procesului în perioadele de vacanţă ale Camerei. De asemenea, Senatul beneficiază de veto suspensiv, dar şi preşedintele ţării are aceeaşi prerogativă. Cea mai importantă funcţie a Senatului este aceea de a contrabalansa votul proporţional din Adunare, întrucât în acest for operează sistemul votului majoritar. Pentru situaţii speciale, cum ar fi încheierea de tratate internaţionale în privinţa drepturilor omului sau modificarea Constituţiei este necesară o majoritate de trei cincimi, atât în Adunare cât şi în Senat. Legile electorale nu pot fi adoptate fără acordul Senatului (art.40 din Constituţie). De asemenea, acordul Senatului este necesar şi la numirea membrilor Curţii Constituţionale de către preşedinte.

Adunarea Reprezentanţilor are 200 de locuri, iar Senatul 81. Membrii Senatului sunt aleşi pentru un mandat de 6 ani, în circumscripţii cu un singur loc, dar o treime dintre aceştia vor fi reînnoiţi la fiecare doi ani.

Sistemul electoral proporţional cu un prag de 5% asigură accesul în forul legislativ doar al partidelor cu adevărat reprezentative. Parlamentarii cehi dau dovadă de o mare disciplină de partid, deşi art.26 din Constituţie prevede că “deputaţii şi senatorii îşi vor îndeplini mandatul individual în conformitate cu jurământul depus şi nu vor depinde de influenţa nimănui”. Majoritatea partidelor au inclus în statutul propriu respectarea disciplinei de partid. Acest aspect are rădăcini adânci în sistemul parlamentar, regăsindu-se şi în ţări cu îndelungată tradiţie democratică. Au existat, însă, numeroase cazuri de abateri,şi chiar desprinderea dintr-un partid a unor deputaţi sau grupuri întregi, cum s-a întâmplat cu deputaţii Partidului Comunist din Boemia şi Moravia, al căror număr s-a restrâns de la 35 la 10, ceilalţi 20 formând Blocul de Stânga, sau cu membrii Partidului Republican, care au refuzat să plătească sume substanţiale din salariu la fondul de partid.

Comparativ cu alte corpuri legislative din unele ţări central şi est-europene, Parlamentul ceh s-a bucurat vreme îndelungată de o relativă stabilitate. Acest fapt s-a datorat influenţei decisive a executivului şi a majorităţii deţinute în comisiile parlamentare de către coaliţia guvernamentală. Cu toate acestea, sondajele de opinie indică o accentuată lipsă de popularitate a instituţiei legislative în rândul populaţiei (doar 20-25% dintre cetăţeni au încredere în Adunarea Reprezentanţilor) în special datorită scandalurilor de corupţie în care au fost implicaţi membri marcanţi ai partidelor la putere, cât şi faptului că, prin amânarea creării Senatului s-a considerat că Adunarea a încălcat prevederile Constituţiei.

Alegerile pentru Senat din 1994 au dus la următoarea schemă de reprezentare:

· Partidul Civic-Democrat





32 senatori

· Partidul Social-Democrat





25 senatori

· Uniunea Creştin-Democrată - Partidul Poporului Ceh
13 senatori

· Alianţa Democratică Civică





 7 senatori

· Partidul Comunist din Boemia şi Moravia


 2 senatori

· Uniunea Democrată






 1 senator

· Independenţi







 1 senator

 

In Cehia majoritatea parlamentară influenţează decisiv formarea şi funcţionarea comisiilor parlamentare. Coaliţia majoritară a obţinut în legislatura trecută preşedinţia tuturor celor 12 comisii parlamentare. Chiar dacă în comisii sunt reprezentate şi partidele minoritare, majoritatea poate să-şi impună voinţa şi adesea aşa şi procedează. Cu toate acestea, există reguli nescrise care au condus, prin înţelegere între partide, la reprezentarea întregului spectru politic parlamentar în toate comisiile, deşi oficial numai pentru Comisia Organizatorică şi cele de anchetă se prevede o reprezentare proporţională. De asemenea, funcţionează şi considerentele de specializare, care restrâng numirea unor membri care nu au pregătirea necesară pentru comisia respectivă. Munca în comisii reprezintă activitatea legislativă cea mai intensă din Parlament, deşi resursele financiare şi umane ale acestora sunt foarte reduse, ceea ce duce la dependenţa legislativului de propunerile şi iniţiativele guvernamentale. Disciplina foarte strânsă de partid a făcut ca foarte puţine propuneri şi amendamente aprobate în comisii să fie respinse în plen. Partidele votează în bloc după indicaţiile membrului “pilot”, acesta fiind unul dintre cei mai experimentaţi membri ai partidului respectiv desemnat să indice celorlalţi modul de votare.

Calitatea de preşedinte al ţării sau de judecător este incompatibilă cu aceea de membru al Parlamentului. Pentru votarea unui proiect de lege ordinară este necesară simpla majoritate a celor prezenţi, dacă există un cvorum de cel puţin o treime din membrii Camerei.

Deşi puterile preşedintelui ţării sunt limitate prin Constituţie, în prezent se consideră că Vaclav Havel exercită o autoritate (pe fondul ascendentului moral) prea mare, mai ales că fostul preşedinte al Comisiei legislative şi constituţionale din Senat, Pavel Rychetsky, a propus un amendament la Constituţie care să limiteze puterile premierului şi să le amplifice pe cele ale preşedintelui.

În Adunarea Reprezentanţilor sunt organizate următoarele departamente:

· Secretariatul Preşedintelui Camerei

· Secretariatul Vicepreşedintelui Camerei

· Secretariatul Conducerii Birourilor Camerei

· Secretariatul comisiilor

· Secretariatul grupurilor parlamentare

· Departamentul legislativ

· Departamentul administrativ

· Departamentul de informatică

· Secţia de presă

· Relaţii externe

· Departamentul economic

· Biblioteca 

· Institutul Parlamentar

· Departamentul de relaţii publice

· Departamentul de resurse umane

  

CRIZA ECONOMICĂ ŞI POLITICĂ

 La sfârşitul anului 1996, economia cehă a început să dea semnale îngrijorătoare, cum ar fi: falimentul unor bănci, scandaluri bursiere, deficitul comercial - ajuns la 6 miliarde dolari pentru o populaţie de 10 milioane de locuitori - si care n-au reprezentat decât vârful aisbergului. 

Potrivit unor analişti economici, premierul Vaclav Klaus, adept al capitalismului “pur şi dur”, nu s-a preocupat ca economia de piaţă să evolueze sănătos, prin introducerea unor mecanisme de control; a omis să reglementeze funcţionarea pieţei bursiere, permiţând speculaţii periculoase, iar salariile au crescut de trei ori mai mult decât producţia. Vaclav Klaus a fost comparat cu “un bolşevic de dreapta”. 

Pe fundalul neînţelegerilor din coaliţia guvernamentală, a reproşurilor pe tema corupţiei, ministrul de externe, Josef Zielnieck, şi-a dat demisia. Vaclav Havel, la rândul său, şi-a exprimat de mai multe ori insatisfacţia faţă de “performanţele” guvernului, iar Miloş Zeman, liderul opoziţiei social-democrate, a atacat dur executivul şi coaliţia la putere, declarând că formaţiunea sa va depune o moţiune de cenzură şi va solicita alegeri anticipate.

“Miracolul ceh”, tranziţia fără dureri cu o rată mică a inflaţiei, a şomajului şi cu o economie în creştere s-a dovedit pentru unii experţi o iluzie. Guvernul a fost nevoit să ia măsuri de austeritate care au condus la declanşarea celei mai ample manifestaţii anti-guvernamentale de la căderea regimurilor comuniste. 

In noiembrie 1997 cca. 100.000 sindicalişti (cf. mediei rapoartelor poliţiei şi presei) s-au adunat la Praga în Piaţa Sfatului, iar Richard Falbr, liderul Confederaţiei sindicatelor din Boemia şi Moravia, care reuneşte 95% din sindicatele cehe, a cerut schimbarea guvernului, afirmănd că “nu mai acceptăm să strângem cureaua ca în 1991. Guvernul duce o politică inumană faţă de salariţi şi închide ochii la corupţia noilor îmbogăţiţi, risipind resursele financiare ale ţării”. 

Deficitele bugetare care au dus la devalorizarea monedei cehe au determinat adoptarea unui program de austeritate care a afectat mai ales domeniile sociale. 

In aceste condiţii, s-a pus problema ca Vaclav Klaus să-şi asume răspunderea, mai ales că presa a făcut dezvăluiri senzaţionale, citându-l chiar pe Ivan Pilip, ex-ministrul de finanţe şi coleg de partid cu Klaus, în privinţa finanţării frauduloase a partidului de către firme favorizate în procesul de privatizare. Refuzul premierului, după o şedinţă de partid de 6 ore, a determinat scindarea Partidului Civic Democratic şi plecarea unui grup important, condus de Jan Ruml, care a înfiinţat Uniunea Libertăţii. Astfel, PCD a rămas cu doar 37 parlamentari, din 69 câţi avea înainte, pierzându-şi ponderea în forul legislativ. 

Preşedintele Havel a rostit în faţa Parlamentului un discurs de o duritate fără precedent la adresa guvernului şi politicienilor care “au tratat moralitatea, decenţa şi solidaritatea ca pe nişte simple condimente ale unui liberalism fără grade de comparaţie”, adăugând că principala învinuire adusă executivului demisionar este “atitudinea cvasiostilă faţă de…societatea civilă” şi încheind astfel: “Am îngăduit o situaţie în care reuşita cea mai spectaculoasă s-a realizat prin mijloacele cele mai imorale, iar profiturile cele mai ridicate le obţin infractori rămaşi nepedepsiţi.”

Criza politică s-a răsfrânt imediat asupra bursei din Praga, care a înregistrat cea mai mare scădere din ultimii doi ani, iar coroana cehă a ajuns la cel mai redus nivel din istoria sa ca monedă liber convertibilă. Vaclav Havel l-a convocat pe vice-premierul Josef Lux, liderul Uniunii Creştin-Democrate, pentru a găsi o soluţie de compromis.

Miloş Zeman a condiţionat susţinerea unui guvern interimar de către Partidul Social Democrat de prezentarea în Parlament a unui program alcătuit de executiv, care să conţină principalele obiective economice vizate pentru privatizare, precum şi intenţiile de liberalizare a preţurilor în perioada imediat următoare. De asemenea, s-a cerut să fie fixată data alegerilor anticipate pentru luna iunie 1998.

In decembrie 1997 s-a reuşit formarea unui guvern semi-tehnocrat, condus de o personalitate independentă, preşedintele Băncii Centrale a Cehiei, Josef Tosovscky

   

Concluzii privitoare la situaţia care a provocat criza politică

Rezultatele celor aproape 9 ani de sistem democratic in Cehia sunt şi pozitive şi negative, respectiv s-a reuşit introducerea multor mecanisme democratice dar instituţiile continuă să nu funcţioneze corespunzător. În mediile analitice se apreciază că societatea civilă mai are un drum lung de parcurs pentru a deveni eficientă. Aproximativ două treimi din întreprinderile deţinute de stat au fost privatizate, însă economia de piaţă nu dă semne concludente de viabilitate.

Unele dintre analizele economice întreprinse relevă că Cehia a parcurs o lungă perioadă de instabilitate politică, începând cu alegerile din 1996, soldate cu formarea coaliţiei de centru-drepta a premierului Vaclav Klaus şi care au dus la alcătuirea unui guvern aflat sub continua presiune a forţelor de stanga, în frunte cu social-democraţii. 

Coaliţia s-a destrămat la sfârşitul anului 1997, iar preşedintele Havel a fost nevoit să numească un prim-ministru tehnocrat, care a fost susţinut de Parlament numai în schimbul promisiunii alegerilor anticipate din vara anului 1998.

Sondajele de opinie au indicat faptul că alegerile vor duce din nou la o situaţie delicată, în care procesul decizional va fi încă o dată îngreunat, producând paralizarea instituţiilor şi instabilitate politică, toate acestea pe fundalul demarării negocierilor cu Uniunea Europeană şi NATO.

Analistul Jiri Pehe, consilier al preşedintelui Havel, consideră că toate problemele îşi au originea în fostul sistem comunist, întrucât acesta a funcţionat în Cehoslovacia până la sfârşitul anului 1989. Spre deosebire de Ungaria şi Polonia, unde a început o anumită liberalizare economică cu decenii în urmă şi a existat o mai mare cultură politică, înnăbuşirea “Primăverii de la Praga” a pus capăt tuturor intenţiilor de reformare a sistemului. 

Rezultatul a fost lipsa unui curent de stanga reformist, care să creeze premisele formării unui puternic partid social-democrat. Toate forţele anticomuniste au găsit adăpost sub umbrela Forum-ului Civic, iar apoi slăbiciunea mişcării de stanga a permis ca partidul Civic Democrat, condus de Vaclav Klaus, să devină partidul dominant din Cehia.

In 1992, Partidul Civic-Democrat, împreună cu alte două formaţiuni de dreapta, Uniunea Creştin-Democrată şi Alianţa Democratică Civică, au alcătuit o coaliţie care s-a complăcut într-o majoritate confortabilă, fără a se teme de o opoziţie slabă şi aflată încă în cautarea unei identităţi. Incurajat astfel, Vaclav Klaus a resuscitat aşa-zisul mesianism ceh, la fel cum s-a întamplat între cele două războaie mondiale, cand cehii s-au erijat în stindard al democraţiei europene şi lideri de opinie ai lumii slave, şi în 1968, cand s-au considerat iniţiatorii unui nou sistem, “socialismul cu faţă umană”. 

Astfel, guvernul Klaus a criticat crearea Grupului (la început închis) de la Vişegrad, care şi-a propus propulsarea ţărilor componente în structurile NATO si UE înaintea celorlalte ţări din Europa Centrală şi de Est. De asemenea, Uniunea Europeană a primit lecţii de democraţie din partea partidului conducător al Cehiei, inspirate din doctrina ultraliberală a lui Milos Friedman.

Concluzia analistului ceh se poate reduce astfel: absenţa unei opoziţii puternice are efecte dezastruoase, întrucat conduce la autocomplacerea partidului de guvernămant în greşeli şi la o viziune lipsită de realism din partea acestuia, bazată pe lipsa unei culturi a dialogului politic, a feed-back-ului de control.

Dominaţia absolută a dreptei între 1992 – 1996 a generat agăţarea cu orice preţ de putere a coaliţiei, care nu a luat măsurile dureroase necesare în perioada cand s-a bucurat de sprijinul masiv al populaţiei. S-a acreditat ideea că economia cehă putea fi supusă unei restructurări de catifea, lipsite de durere. 

Lipsa de reforme reale la nivel macroeconomic s-a combinat cu reforme extrem de liberale la nivel microeconomic. Transparenţa operaţiunilor pe piaţa de capital a rămas o simplă vorbă, legile au fost ignorate, corupţia la nivelul privatizărilor, al surselor de finanţare a partidelor, a atins corte fără precedent. 

Puternicele grupuri de interese au reuşit să blocheze votarea unei legislaţii care să permită transparenţa şi controlul operaţiunilor financiare de anvergură. Majoritatea acestor grupuri s-au format în urma subscrierii certificatelor de proprietate de către populaţie la fonduri de investiţii- în număr de peste 400 - create de băncile de stat, care au promis în schimb substanţiale dividende. 

Aceste bănci nu au fost, însă, interesate de administrarea eficientă a întreprinderilor şi în plus au oferit acestora împrumuturi fără garanţii serioase de rambursare, risipind astfel resursele financiare ale ţării şi încurajând ascensiunea capitalului speculativ. 

Astfel proprietatea a trecut din mainile statului în cele ale cetăţenilor şi apoi din nou la stat, mai precis în administrarea acelor grupuri de interese care au blocat votarea legilor menite să reglemeteze activitatea fondurilor. Intreprinderile au fost sever decapitalizate, în vederea achiziţionării lor la preţuri reduse de către capitalul autohton.

Au fost neglijate sectoare importante, ca educaţia, învăţământul, construcţiile de locuinţe şi protecţia socială, pe fondul creării în rândurile populaţiei de mari aşteptări, datorită modului apologetic în care se autoprezenta guvernarea Klaus. 

Discrepanţa dintre starea precară în care se aflau întreprinderile, în majoritatea lor, şi marii indicatori economici prezentaţi pe hârtie a ajuns să îngrijoreze populaţia. 

Această perioadă de suferinţă s-ar fi scurtat dacă opoziţia ar fi reuşit să se coalizeze din timp. La sfarşitul anului 1996, indicatorii macroecomici s-au înrăutăţit, deficitul balanţei comerciale a crescut simţitor. Sub presiunea instituţiilor financiare internaţionale, în aprilie 1997 s-au luat o serie de măsuri de austeritate, dar acestea veneau prea tarziu. 

Moneda cehă s-a devalorizat deoarece a fost supusă atacurilor din partea speculatorilor, care au profitat de instabilitatea politică, deşi moneda rămăsese unicul pilon solid al guvernului Klaus. 

Un al doilea set de măsuri de austeritate a şubrezit încă mai mult coaliţia care deja se clătina. Scânteia a fost dată de scandalul legat de finaţarea Partidului Civic-Democrat, deşi Klaus a refuzat să-şi asume orice responsabilitate. Pentru a nu pierde procente alarmante din voturile obţinute în alegerile precedente, aşa cum indicau sondajele de opinie, celelalte două partide ale coaliţiei s-au delimitat de acesta.

Ambasadorul Republicii Cehe în Romania, Jaromir Plisek, într-un interviu acordat cotidianului “România Liberă” în 14 februarie 1998, a evidenţiat şi multe aspecte pozitive ale guvernării de dreapta, de exemplu: “reforma profundă şi radicală în toate compartimentele societăţii, începută imediat după căderea comunismului”, privatizarea a peste 70% din întreprinderi (în special cele mici şi mijlocii), “dezetatizarea” proprietăţii prin trecerea ei în posesia administraţiei locale, restituirea unei părţi a proprietăţii confiscate sub regimul trecut, creşterea nivelului de trai, larga autonomie locală, convertibilitatea absolută a coroanei cehe (dar şi consecinţele care s-au constatat ulterior) şi, mai ales, progresele internaţionale ale ţării în privinţa admiterii in NATO şi UE. 

El a afirmat că “statul nu poate avea ambiţia de a găsi pentru întreprinderile privatizate cel mai bun proprietar. Statul poate găsi doar primul proprietar.” 

Ambasadorul consideră că “prezenţa în continuare a capitalului de stat în economie, fie direct, fie prin intermediul băncilor semiprivatizate, împiedică aceste întreprinderi să manifeste un autentic comportmament de piaţă… A doua cauză, evident cea mai importantă, este rămânerea în urmă a reformei legislative şi a reformei aparatului de stat în raport cu reforma economică. Din acest motiv a apărut spaţiu pentru un comportament speculativ din partea unor subiecţi economici, pentru prejudicierea micilor acţionari, pentru evaziune fiscală”.

Raportul Institutului de Studii Economice Comparate de la Viena privind economiile din Europa Centrală şi de Est, publicat în cotidianul german “Sűddeutsche Zeitung” în iulie 1998, relevă că statele studiate se împart în două categorii şi, în plus, constată o creştere a decalajului între ţările central-europene şi cele sud-est europene, ceea ce demonstrează că economia cehă, în ciuda crizei prin care a trecut, continuă să se încadreze în trendul de creştere economică de 3-6% prognozat pentru următorii ani.

 

ALEGERILE DIN 19-20 IUNIE 1998

 

Sondajele de opinie din noiembrie 1997 au avertizat coaliţia guvernamentală tripartită asupra pierderii popularităţii şi au anticipat (relativ) rezultatele electorale ce urmau să survină peste aproximativ o jumătate de an. 

De asemenea, în mod surprinzător, sondajele au arătat că cele mai populare personalităţi politice nu erau neapărat preşedinţii partidelor, chiar şi din opoziţie, ci oameni aflaţi în poziţii secunde, mai puţin expuşi eroziunii inerente a procesului decizional, după cum se poate vedea mai jos:

 

	Nume
	Formaţiunea politică
	Procent

	Petra Buzkova
	Partidul Social Democrat
	75%

	Stanislav Gross
	Partidul Social Democrat
	71%

	Jan Ruml
	P.Civic Dem./Un.Libert.
	52%

	Josef Lux
	Partidul Creşt. Democrat
	51%

	Miloş Zeman
	Partidul Social Democrat
	46%

	Vaclav Klaus
	Partidul Civic Democrat
	33%


  

 

	Voturi
	Sondaj 1997/ %
	Alegerile din 1996/ %

	Partidul Social Democrat
	29,4
	26,4

	Partidul Civic Democrat
	20,6
	29,6

	Partidul Creştin Dem.
	8,9
	8,1

	Alianţa Civic Democrată
	4,7
	6,4

	Partidul Comunist
	10,4
	10,3

	Partidul Republican
	7,0
	8,0


 

 La alegerile din 1992, sistemul parlamentar consta din Parlamentul Federal (300 locuri), Camera Poporului (150 locuri), Camera Naţiunilor (150 locuri) şi Adunările Naţionale Cehă (200 locuri) şi Slovacă (150 locuri). In Parlamentul Federal şi Adunarea Naţională Cehă (viitoarea Adunare a Reprezentanţilor), partidele au obţinut următoarele procente:

  

	Partidul
	Parlamentul Federal
	Adunarea Naţională

	P.CivicDem+P.Creşt.D.
	33,9%
	29,5%

	Blocul de Stânga
	14,3%
	14,1%

	P.Social Democrat
	7,7%
	6,5%

	P.Republican
	6,5%
	6,0%

	Un.Creştin Democrată
	6,0%
	6,3%

	Un.Liberal Socială
	5,8%
	6,5%

	Alianţa Civic Democrată
	4,9%
	5,9%

	Mişcarea Moravia-Silez.
	4,2%
	5,9%


 

 La alegerile din mai-iunie 1996, Partidul Social-Democrat a reuşit o performanţă spectaculoasă, procentul său ridicându-se de la 6,5% în 1992 la la 26,4%. Astfel, dreapta a pierdut majoritatea absolută, iar Vaclav Klaus s-a hotărât cu greu să împartă puterea cu celelalte două partide care au format coaliţia, negocierile fiind lungi şi anevoioase.

Preşedintele Vaclav Havel a obţinut suportul social democraţilor pentru noul guvern în schimbul oferirii poziţiei de preşedinte al Camerei liderului Miloş Zeman. Preşedinţia Senatului a fost, însă, obţinută de Partidul Civic Democratic, în persoana lui Petr Pithart, fost semnatar al “Cartei 77” şi prieten cu Vaclav Havel.

 Rezultatele alegerilor pentru Adunarea Reprezentanţilor din 1998 prezintă diferenţe notabile faţă de cele din 1996, după cum se poate constata din graficele de mai jos:

[image: image1]
Coaliţia celor trei partide de dreapta, Partidul Civic Democratic, Uniunea Democrat-Creştină şi Alianţa Democratică-Civică a obţinut o majoritate confortabilă, deşi disensiunile dintre cele trei partide, atât din punct de vedere doctrinar – respectiv dispunerea lor pe spectrul politic relativ stânga-dreapta – cât şi neânţelegerile dintre liderii lor, au creat situaţii tensionate, care s-au adâncit pe măsură ce s-a manifestat criza economică şi s-au amplificat în urma atacurilor dure ale stângii conduse de social-democraţi.

La alegeri au participat 15 partide şi mişcări politice, dar pragul de 5% a fost hotărâtor. Participarea electoratului la alegeri a fost foarte bună (de peste 75%) şi reprezintă o dovadă certă că populaţia a dorit o schimbare şi a înţeles că procesul democratic necesită implicarea fiecăruia.

Cehia a fost singura ţară ex-comunistă în care n-a existat o guvernare de stânga după schimbarea sistemului, iar preşedintele Havel şi-a exprimat speranţa ca această schimbare să aducă un plus de moralitate, iar declinul economic şi instabilitatea politică să fie stopate.

Deşi şapte partide au fost creditate cu şanse în alegeri, în final doar cinci dintre ele au reuşit performanţa reprezentării parlamentare, respectiv Partidul Social-Democrat condus de Miloş Zeman, Partidul Civic Democrat al ex-premierului Vaclav Klaus, Partidul Comunist, Partidul Creştin Democrat, condus de Josef Lux, fost membru al coaliţiei de dreapta şi Uniunea Libertăţii a lui Jan Ruml, formată prin desprindere din Partidul Civic Democratic.

EVOLUŢIA PARTIDELOR POLITICE LA ALEGERILE DIN 1998 FAŢĂ DE 1996

 

De asemenea, conform graficului de mai sus, partidele politice extemiste, respectiv Partidul Republican (naţionalist, populist) şi Alianţa Democratică Civică (de extremă dreapta) au fost eliminate de pe scena parlamentară, acelaşi lucru fiind valabil şi pentru partidele foarte mici, care promiteau înlesniri nesusţinute economic, de tipul Partidului Pensionarilor, apărut ca forţă mediatică în special după ce guvernul a propus măsuri pentru ridicarea vârstei de pensionare. 

O primă concluzie este maturizarea electoratului ceh în urma crizei politice care a zguduit ţara, ducând la demisia guvernului Vaclav Klaus

O a doua concluzie este că electoratul nu a mai conferit puterea absolută nici unui partid sau alianţe, stanga majoritară fiind nevoită să guverneze numai cu susţinerea fie a grupării creştin-democrate şi comuniştilor, fie a fostului partid de guvernământ şi rival politic, variantă pentru care a şi optat în final. 

Acest fapt nu va conferi stabilitatea politică atât de dorită, dar va induce un control sever asupra executivului de către un legislativ puternic şi, în acelaşi timp, va încetini substanţial procesul de privatizare a marilor întreprinderi de stat, strategice şi a băncilor.

   

SPECTRUL POLITIC (relativ) REPREZENTAT ÎN CAMERA DEPUTAŢILOR ÎN URMA ALEGERILOR DIN 1998

 

O a treia concluzie, ilustrată de graficul de mai sus, este dispunerea simetrică pe spectrul politic a formaţiunilor de stânga şi dreapta, realizându-se astfel un echilibru de centru, ceea ce demonstrează încă o dată preferinţa electoratului pentru o politică moderată, prudentă şi pentru stabilitate.

De asemenea, candidaţii independenţi nu au mai pătruns în forul legislativ ca în 1996, relevând un grad înalt de organizare a partidelor şi o coagulare superioară a clasei politice, proces ce continuă, denotând evoluţia democraţiei cehe şi depăşirea unei etape importante a tranziţiei acestei ţări spre civilizaţie.

 Au existat şi incidente legate de contestarea corectitudinii alegerilor, cu toate că peste 20 observatori străini au fost invitaţi la sediul Comitetului Electoral Central. 

Astfel, ing Petr Safranek, vice-preşedintele Comitetului, a atacat atât legea electorală, considerând-o lipsită de atributele legale de bază, întrucât nu prevede nici o sancţiune pentru violarea sa şi nici mijloacele prin care să fie impusă, ca şi rezultatele scrutinului, afirmând că un număr egal de voturi au condus la conferirea de mandate doar unor partide iar altele nu au obţinut nici un mandat. Protestul său, ca şi refuzul de a semna documentul cu rezultatele alegerilor, au fost mediatizate prin Internet.

 

PARTIDE, PLATFORME ELECTORALE (PROGRAME) ŞI PERSONALITĂŢI POLITICE

 

PARTIDUL SOCIAL - DEMOCRAT CEH

Partidul a fost fondat în 1878 când Cehia şi Slovacia făceau parte din Imperiul Austro-Ungar. Incepând cu 1918, odată cu înfiinţarea Republicii Cehoslovace, Partidul Social-Democrat a participat la toate guvernările de până în 1938. În 1948 a fost absorbit, prin fuzionare, de Partidul Comunist. Conducătorii săi au părăsit ţara şi au format un partid social-democrat în exil. 

Reînfiinţarea partidului în Cehoslovacia a avut loc la 19 noiembrie 1989. A fost ales ca preşedinte americanul Jiri Horac, de origine cehă. La primul congres, ţinut în martie 1990, s-a decis formarea de filiale numai în zona cehă.

La alegerile din 1990, conducerea partidului a decis ca acesta să candideze separat de Forum-ul Civic, dar nu a reuşit să întrunească un număr de voturi necesare pragului de 5%. După dizolvarea Forum-ului Civic, mai mulţi membri ai Forum-ului au decis să se alăture Partidului Social-Democrat, obţinându-se astfel un grup social-democrat în Parlament.

Alegerile din 1992 s-au soldat cu un procent de 7% pentru social-democraţi, care şi-au înfiinţat grupuri, atât la nivel naţional, cât şi la nivel federal. În 1993 a fost ales preşedinte Miloş Zeman şi, începând de atunci, partidul s-a lansat într-o campanie de opoziţie mult mai viguroasă. În 1996, partidul a obţinut 61 locuri în Camera Deputaţilor (26,4%) şi 25 locuri în Senat. Deşi autoritatea sa parlamentară s-a întărit considerabil, partidul a continuat să rămână în opoziţie. Miloş Zeman a devenit preşedintele Adunării Reprezentanţilor.

Partidul Social-Democrat Ceh este membru al Internaţionalei Socialiste din 1990. De asemenea, din 1995 a obţinut statut de observator la Partidul Socialist European.

Conducerea partidului este următoarea:

Preşedinte: Miloş Zeman

Vice-preşedinţi: Vladimir Spidla, Ivo Svoboda, Petra Buzkova, Zdenek Skromach, Vladislav Schrom

Secretar internaţional: Svetlana Navarova

Secretar general: Ana Curdova

Lider grup parlamentar: Stanislav Gross

Lider grup Senat: Zdenek Vojir

PSD are peste 15.000 membri, dintre care 25% femei şi cuprinde 1000 organizaţii locale, 80 districtuale şi 9 organizaţii regionale. Forum-ul cel mai înalt de decizie este Congresul partidului, care se întruneşte o dată la 2 ani şi alege preşedintele şi vice-preşedinţii acestuia, adoptă documentele programatice şi statutul. Ultimul Congres s-a ţinut în primăvara anului 1998. Între congrese, deciziile se iau de către Comitetul Executiv, care este format din 160 membri şi de Consiliul de conducere al partidului (30 membri)

 În campania electorală, Partidul Social-Democrat Ceh a militat pentru următoarele obiective principale:

· Încetinirea ritmului privatizărilor, în special ale băncilor;

· Rămânerea în proprietate de stat a întreprinderilor strategice, respectiv cele producătoare de energie şi materii prime de bază;

· O atenţie sporită acordată sectoarelor sociale – învăţământului şi sănătăţii;

· Sporirea controlului statului asupra procesului de privatizare;

· Rezolvarea problemei locuinţelor, menţinerea chiriilor între limite controlate;

· Creşterea deficitului bugetar prevăzut pentru anul 1998;

· O politică externă moderată, cu luarea în calcul a tuturor partenerilor, şi a celor tradiţionali pe filieră slavă.

  

PARTIDUL CIVIC-DEMOCRATIC

 

În aprilie 1991, Vaclav Klaus a fondat Partidul Civic-Democratic, după disoluţia Forum-ului Civic, din care au făcut parte mulţi dintre membrii săi marcanţi. După alegerile din 1992, Partidul Civic Democratic a fost liderul coaliţiei guvernamentale şi întreaga politică a ţării a fost determinată între anii 1992 – 1998 de acest partid.

In 1996 Partidul Civic-Democratic a fuzionat cu Partidul Creştin-Democrat.

Pe 28 ianuarie 1998 s-a format guvernul interimar, care avea să conducă ţara până la alegerile anticipate din iunie 1998.

Preşedinte: Vaclav Klaus

Vice-preşedinţi: Miroslav Benes


 Libuse Benesova


 Miroslav Macek

 

Programul partidului, adoptat în 1996, a rămas valabil, în liniile sale generale, şi pentru campania electorală din 1998. Partidul Civic-Democratic se reclamă de la curentul politic al conservatorismului european, declarându-se de centru-dreapta. Thatcherismul, ca şi filosofia lui Milos Friedman fac parte dintre coordonatele sale majore. De asemenea, au fost adoptate o parte dintre ideile liberalismului clasic, respectiv respectul pentru societatea civilă şi stimularea iniţiativei individuale, a individualismului înţeles ca primordialitate a libertăţilor individuale în raport cu statul. Astfel, PCD pune accent pe următoarele obiective:

· respectarea şi ocrotirea drepturilor familiei;

· asigurarea competiţiei politice juste prin democraţia reprezentativă;

· rolul statului este în primul rând acela de a respecta libertăţile individuale;

· stimularea spiritului întreprinzător;

· garantarea proprietăţii private;

· minimizarea rolului statului în economie, prin privatizare masivă;

· respectarea valorilor creştine;

· o politică externă de integrare rapidă în NATO şi UE.

 

  

PARTIDUL COMUNIST DIN BOEMIA ŞI MORAVIA

 

La alegerile din 1998, Partidul Comunist s-a situat pe locul trei, ceea ce demonstrează atât ponderea sa în viaţa politică cehă, cât şi succesele înregistrare în procesul de transformare într-un partid de stânga modern.

PCBM îşi are originea în fostul Partid Comunist din Cehoslovacia. In decembrie 1989 congresul extraordinar a decis crearea unei organizaţii teritoriale în Boemia şi Moravia. Congresul din 31 martie 1990 a iniţiat înfiinţarea actualului partid, iar organizaţia din Slovacia şi-a luat denumirea de Partidul Stângii Democrate, cele două partide alcătuind o federaţie. Aceasta a luat sfârşit pe 7 aprilie 1992, datorită demarării procesului de secesiune dintre Cehia şi Slovacia.

Congresul din 2 decembrie 1992 a adoptat un nou program, în care se păstrează idealurile comuniste. 

In 1993 Miroslav Grebenicek a fost ales preşedinte al partidului. Unele grupuri mai mici s-au desprins şi au înfiinţat Partidul Stângii Democrate şi Partidul Blocului de Stânga.

În 1990, Partidul Comunist din Cehoslovacia a câştigat 13% dintre sufragii în Consiliul Naţional Ceh şi 14,4% la alegerile locale. 

În 1992 Blocul de Stânga (coaliţia dintre Partidul Comunist şi Mişcarea Democratică de Stânga) s-a situat pe locul doi, după Partidul Civic-Democratic. 

În 1994, partidul a abţinut un procent de 14,7%, iar la alegerile pentru Senat din 1996 a obţinut 2 locuri, clasându-se pe locul trei după civic-democraţi şi social-democraţi.

Programul electoral al Partidului Comunist cuprinde următoarele puncte principale:

· adoptarea unui sistem gratuit de asigurare a sănătăţii, garantat de stat;

· gratuitate pe toate treptele de învăţământ;

· crearea condiţiilor pentru ca toţi cetăţenii să se bucure de pensii corespunzătoare;

· recunoaşterea dreptului la locuinţă al tuturor prin construirea de către stat şi autorităţile locale de spaţii destinate acestui scop;

· încetarea privatizării, pentru ca întreprinderile cheie în economie să rămână în proprietate naţională;

· sprijinul statului pentru exporturi şi creştere economică;

· creşterea rolului statului în economie şi activitatea de protecţie socială

· rezervele strategice, nucleare şi bogăţiile naţionale să fie administrate de stat;

· dreptul micilor agricultori de a se asocia liber pentru a crea ferme moderne pe suprafeţe mari;

· creşterea rolului cetăţenilor în procesul decizional

· limitarea dependenţei faţă de Germania şi a acordurilor de graniţă şi comerţ încheiate cu aceasta;

· dreptul cetăţenilor de a se pronunţa prin referendum în privinţa integrării în NATO şi UE.

 

 PERSONALITĂŢI POLITICE

VACLAV HAVEL

S-a născut la 5 octombrie 1936 la Praga. A urmat cursurile Facultăţii de Transporturi a Institutului Politehnic din Praga (19955-1957), din care s-a retras pentru a se dedica dramaturgiei. A absolvit Facultatea de Dramaturgie din cadrul Academiei de Muzică (1966).

A lucrat ca figurant la Teatrul ABC, apoi ca actor, scenograf, autor dramatic şi asistent de regie. Este publicist, membru al Uniunii Scriitorilor şi a fost preşedintele Uniunii Scriitorilor Independenţi în timpul “Primăverii de la Praga”. După intervenţia sovietică, i se ridică dreptul de a publica, dar piesele sale continuă să fie reprezentate pe scenele internaţionale, consolidându-i reputaţia de dramaturg.

În ianuarie 1977 face parte dintre membrii fondatori ai “Cartei 77”. A fost arestat de mai multe ori pentru activitatea sa politică şi civică. La 19 noiembrie 1989 a fost ales preşedintele Forum-ului Civic, iar la 29 decembrie 1989 a fost ales de Adunarea Federală în funcţia de preşedinte al Cehoslovaciei. La 5 iulie a forst reales, dar la 17 iulie 1992 demisionează, după declanşarea procesului separatist al Slovaciei.

La 23 ianuarie 1993 este din nou ales preşedinte, de data asta doar al Republicii Cehe, fiind susţinut de guvernul de dreapta al premierului Vaclv Klaus. Este reales în funcţie (cu o majoritate mai mică) şi în 20 ianuarie 1996.

Este membru a numeroase academii şi PEN-club-uri. Este preşedinte de onoare al Academiei Mozart din Praga (din 1991). A primit numeroase distincţii, între care Premiul de Stat al Austriei pentru literatură europeană (1969), Premiul de onoare al “Socičté des Auteurs” din Franţa (1981), Premiul Libertăţii acordat de PEN club-ul francez (1989), Premiul pentru carte politică al Fundaţiei Friedrich Ebert (1990), ş.a.

Căsătorit din 1964 cu Olga Spichalova, decedată în 1996, s-a recăsătorit cu actriţa Dagmar.

În noiembrie 1996 a suferit o operaţie la plămâni. Diversele afecţiuni continuă să-i macine sănătatea şi după alegerile din iunie 1998. În timpul crizei politice din toamna lui 1997 l-a criticat sever pe premierul Vaclav Klaus într-un memorabil discurs ţinut în faţa camerelor reunite, învinuindu-l de situaţia creată. Relaţiile lor s-au deteriorat continuu. Nici cu preşedintele Partidului Social-Democrat, Milos Zeman, nu are relaţii bune.

MILOS ZEMAN

S-a născut pe 28 septembrie 1944. S-a înscris în Partidul Comunist cehoslovac în 1968, dar, în urma participării la evenimentele “Primăverii de la Praga”, la revoltele studenţeşti, afirmând idei novatoare, a fost exclus din partid. A absolvit studii economice în cadrul Universităţii de la Praga, în 1969, şi a lucrat apoi la Institutul de Cercetări Economice şi, până în 1992, la Centrul de Prognoză Economică al Academiei de Ştiinţe din Cehoslovacia.

In noiembrie 1989 a participat la înfiinţarea Forum-ului Civic, după ce, la începutul anului, publicase un articol foarte critic la adresa regimului comunist în revista “Magazinul Tehnic”.

In 1990 a fost ales membru independent în Adunarea Federală. La 27 iunie 1996 a fost ales preşedinte al Camerei Deputaţilor, în calitate de lider al Partidului Civic Democrat.

Este o personalitate temperamentală, ce practică cu succes arta persiflajului, după cum îl caracterizează o serie de analişti politici. Fost coleg de facultate cu adversarul său, Vaclav Klaus, nu a scăpat nici un prilej să critice guvernul condus de acesta, afirmând că “va sări la gâtul guvernului” şi că “o conducere care tolerează pe cei ce comit fraude este formată în mod obiectiv din hoţi şi delapidatori”, după care l-a comparat pe Klaus cu Adolf Hitler, într-un interviu acordat publicaţiei germane “Focus”. Datorită intoleranţei şi violenţelor de limbaj, el fiind un impulsiv, după cum afirmă analiştii, nu a fost scutit de numerose conflicte chiar în cadrul propriului partid, fiind învinuit că se înconjoară de vechi comunişti. Toate aceste analize, care preziceau imposibilitatea unui pact post-electoral cu vechiul său adversar, Vaclav Klaus, au fost infirmate după alegerile din 1998.

A fost el însuşi implicat într-un scandal de corupţie, afacerea “Bramberg”, în care mai mulţi membri ai conducerii partidului au fost învinuiţi că ar fi negociat un suport financiar pentru partid cu antreprenori ceho-elveţieni, în schimbul oferirii unor posturi guvernamentale. Zeman a declarat că aceasta a fost o înscenare instrumentată de fostul ministru de interne, Jan Ruml, Preşedintele Uniunii Libertăţii, faţă de care se află într-o opoziţie ireconciliabilă.

Milos Zeman este un om politic prin excelenţă, o personalitate puternică ce reuşeşete să-ţi atragă atât simpatii cât şi antipatii adânci, este maestru al discursului şi s-a dovedit o adevărată forţă, aducându-şi partidul pe primul loc la alegerile din 1998.

 

VACLAV KLAUS

S-a născut la Praga, la 19 iunie 1941. In 1963 a absolvit Facultatea de Comerţ Exterior din cadrul Academiei de Ştiinţe Economice din Praga. A lucrat în calitate de consilier ştiinţific la Institutul de Economie al Academiei de Ştiinţe. A beneficiat de prestigioase burse de studii în Italia (1966) şi SUA (1969).

Datorită vederilor sale politice şi ca participant în evenimentele “Primăverii de la Praga” a fost concediat de la Academie. A lucrat la o filială a Băncii Naţionale, apoi la Centrul de Calculatoare (1971-1986). 

În 1978 a deţinut postul de şef al Departamentului pentru politici macroeconomice din cadrul Institutului de Prognoze Economice de pe lângă Academia de Ştiinţe.

Este autor al mai multor lucrări privind finanţele, inflaţia şi reforma economică. Este admirator fără rezerve al liniei conservatoare dure urmate de fostul premier britanic, dna. Margaret Thatcher şi, în timpul conducerii sale ultraliberale, a reuşit să privatizeze 70% din economia Cehiei.

În decembrie 1989 a ocupat funcţia de ministru al finanţelor în guvernul federal, iar în octombrie 1991 pe aceea de vicepremier, deţinându-le pe amândouă până în iunie 1992. 

A fost membru al Centrului de Coordonare al Forum-ului Civic (din noiembrie 1989) şi preşedinte al Forum-ului şi apoi al Partidului Civic Democrat, pe care l-a înfiinţat în aprilie 1991. A fost reales succesiv în această funcţie la toate congresele partidului.

După victoria PCD la alegerile legislative din 5-6 iunie 1992, Vaclav Klaus a fost numit în funcţia de premier al Republicii Cehe. După dizolvarea Cehoslovaciei a rămas şeful guvernului de la Praga şi membru al Adunării Reprezentanţilor (Camera Deputaţilor). 

În urma alegerilor din 1996 (31 mai – 1 iunie) PCD a obţinut o nouă victorie, iar Vaclav Klaus a fost desemnat premier al guvernului de coaliţie.

A fost învinuit de corupţie şi ca fiind principalul vinovat de criza politică declanşată în toamna lui 1997, care s-a soldat cu destrămarea coaliţiei la putere. 

În urma acestor acuze, a existat un curent în partid, condus de ministrul de externe demisionar Josef Zielniek, care cerea înlocuirea sa de la conducerea partidului cu ministrul de finanţe Ivan Pilip. 

Sondajele de opinie din perioada respectivă au indicat o scădere dramatică a audienţei partidului şi liderului acestuia, ceea ce a condus la scindarea formaţiunii politice. A luat naştere Uniunea Libertăţii, conduse de Jan Ruml.

Până la alegerile anticipate din 1998 Vaclav Klaus a reuşit, însă, să-şi recâştige simpatia pierdută şi să refacă în parte imaginea grav afectată a partidului.

Este considerat un lup singuratic, un alergător de cursă lungă, un om incapabil de a delega munca sau a coopera şi care se manifestă dur şi intolerant. Cu toate acestea, revenirea în forţă pe scena politică, în calitate de preşedinte al Camerei Deputaţilor, după alegerile din iunie 1998, ca şi pactul încheiat cu Partidul Social-Democrat demonstrează certe calităţi şi abilităţi politice.

Vaclav Klaus este căsătorit şi are doi copii, soţia sa fiind de formaţie economist şi de origine slovacă.

 

 JOSEF LUX

 S-a născut în 1956. A absolvit Facultatea de Agricultură din Brno şi apoi a lucrat la Cooperativa Agricolă din Zalsi, Boemia.

După “Revoluţia de catifea” a fost cooptat în forul legislativ ceh (Adunarea Naţională). În septembrie 1990, la Congresul extraordinar al Partidului Poporului Cehoslovac a fost ales preşedinte al acestuia.

În iulie 1992 a fost numit ministru al agriculturii şi vice-prim ministru al Republicii Cehe. Adoptă o poziţie de centru, avănd multe afinităţi cu Partidul Social-Democrat, deşi a făcut parte din coaliţia de centru-dreapta care a guvernat ţara până la alegerile din 1998.

Este căsătorit şi are 6 copii.

  

JAN RUML

Este fost semnatar şi membru al mişcării disidente “Carta 77”, prieten cu Vaclav Havel.

Înainte de a deveni preşedinte al Partidului Libertăţii, format prin desprinderea din Partidul Civic Democrat, Jan Ruml a deţinut funcţia de ministru de interne în guvernul coaliţiei de dreapta conduse de Vaclav Klaus. După scindare, relaţiile dintre cei doi au devenit foarte încordate, după cum o demonstrează faptul că nu a mai fost posibilă o nouă asociere după alegerile din 1998. Şi-a atras atât animozitatea lui Milos Zeman, pe care l-a învinuit de corupţie, cât şi dispreţul lui Vaclav Klaus, deoarece a încercat şi nu a reuşit să-l doboare.

In urma alegerilor, partidul Libertatii a obtinut 20 de locuri, grupul sau situându-se acum în opozitie.

 

 

NOUL GUVERN MINORITAR DE STÂNGA

  

Componenţa guvernului rezultat în urma alegerilor anticipate din iunie 1998 este următoarea :

· Milos Zeman

prim ministru

· Vladimir Spidla
ministrul muncii şi protecţiei sociale

· Ivo Svoboda

ministrul finanţelor

· Jan Kavan

ministru de externe

· Vladimir Vetcky
ministrul apărării

· Vaclav Grulich
ministru de interne

· Miroslav Gregr
ministru al administrării teritoriului

· Otakar Motejl
ministrul justiţiei

· Antonin Peltram
ministrul transporturilor

· Jan Fenel

ministrul agriculturii

· Ivan David

ministrul sănătăţii

· Eduard Zeman
ministrul educaţiei, tineretului şi sportului

· Milos Kuzvart
ministrul telecomunicaţiilor

· Pavel Dostal

ministrul culturii

· Jaromir Cisar

ministrul dezvoltării

· Jaroslav Basta 
ministru fără portofoliu

